Președintele Klaus Iohannis efectuează o vizită la Casa Albă, marți. Vizita, în care îl va întâlni pe președintele Joe Biden, va marca 20 de ani de când România a aderat la alianța NATO. Conform agendei oficiale, Klaus Iohannis va fi primit de președintele SUA la ora locală 13.30 (20.30 ora României), informează Hotnews.
„Președintele Biden îi va mulțumi președintelui Iohannis pentru găzduirea militarilor americani în România și va recunoaște numeroasele contribuții pe care România, un aliat fidel al NATO, le-a adus securității pe flancul estic al NATO, în special în regiunea Mării Negre”, pse arată în comunicatul oficial semnat de purtătoarea de cuvânt a Casei Albe, Karine Jean Pierre.
Anunțul Casei Albe mai precizează că „liderii își vor sublinia sprijinul continuu pentru Ucraina, deoarece aceasta continuă să se apere împotriva agresiunii Rusiei. De asemenea, vor trece în revistă numeroasele domenii în care România și Statele Unite lucrează împreună, inclusiv energia, cooperarea economică și valorile noastre democratice comune”.
Anunțul Administrației Prezidențiale
Primirea la Casa Albă a fost confirmată și de Administrația Prezidențială într-un comunicat în care anunță că președintele Klaus Iohannis efectuează o vizită de lucru la Washington DC în perioada 7-8 mai.
„Un loc aparte în schimbul de opinii al celor doi șefi de stat îl va ocupa situația din Ucraina și din bazinul Mării Negre, precum și întărirea securității în spațiul euroatlantic. Dialogul la nivel înalt va fi o bună oportunitate pentru ridicarea profilului Parteneriatului Strategic cu Statele Unite și reconfirmarea relațiilor bilaterale privilegiate dintre cele două state și a cooperării multisectoriale”, precizează Administrația Prezidențială.
Din delegația oficială care îl va însoți pe Klaus Iohannis la Washington, D.C., vor face parte ministrul Afacerilor Externe, Luminița Odobescu, și viceprim-ministrul Cătălin Predoiu, ministrul Afacerilor Interne.
Klaus Iohannis va fi premiat
Cu ocazia prezenței în SUA, Klaus Iohannis va primi pe 8 mai premiul „Distinguished International Leadership Award” din partea Consiliului Atlantic, un think-tank american, pentru „cariera sa remarcabilă, pentru conducerea exemplară a României şi pentru rolul său de lider transatlantic şi european”, conform unui comunicat publicat marţi pe site-ul organizației.
Printre laureaţii ediţiilor anterioare se numără foştii preşedinţi americani George W. Bush, William J. Clinton, George H.W. Bush şi vicepreşedintele pe atunci Joe Biden, preşedintele Comisiei Europene, Ursula von der Leyen, actualii şi foştii directori generali ai Fondului Monetar Internaţional, Kristalina Georgieva şi Christine Lagarde.
Consiliul Atlantic, creat în 1961, este o organizaţie nonprofit, scutită de impozite, ai cărei angajaţi trebuie să menţină standarde înalte de integritate personală şi profesională, deschidere şi onestitate în comunicările şi relaţiile dintre ei, cu alte organizaţii, cu oficialii guvernamentali, cu mass-media şi cu publicul.
Începând din 1996, Consiliul recunoaşte lideri internaţionali de marcă prin intermediul galei sale anuale de premiere.